wickkiey/tamil-wikipedia-chunked huggingface dataset:
# பகுப்பு:கதிர்வீச்சளவியல்

தொலைத்தொடர்பு மற்றும் இயற்பியலில், **கதிர்வீச்சளவியல்** (*radiometry*) என்பது ஒளி உட்பட மின்காந்தக் கதிர்வீச்சின் அளவீட்டை ஆயும் படிப்பு ஆகும். ஒளியளவியல் நுட்பங்களைப் பயன்படுத்தி ஒளி அளவிடப்படுகிறது என்பதை நினைவில் கொள்க, இது முழுமையான ஆற்றலைக் காட்டிலும், மனிதக் கண்ணால் உணரப்பட்ட ஒளிப்பொலிவைக் கையாள்கிறது.
# கல்லில் கோயில்

**கல்லில் கோயில்** (*Kallil Temple*) என்பது தென்னிந்தியாவின் கேரளத்தில் அமைந்துள்ள ஒரு சமண கோவிலாகும். இது எர்ணாகுளம் மாவட்டத்தின், பெரம்பவூரிலிருந்து 12 கி.மீ. தொலைவிலும், காலடியிலிருந்து 22 கி.மீ. தொலைவிலும் உள்ளது. இது கேரளத்தின் மிகப் பழமையான சமணக் கோவில்களில் ஒன்றாகும். இது இந்திய தொல்லியல் ஆய்வுத் துறையின் கீழ் கேரளத்தின் பாதுகாக்கப்பட்ட நினைவுச்சின்னங்களில் ஒன்றாக உள்ளது.
# கல்லில் கோயில்

## கண்ணோட்டம்

இந்தக் கோயில் 28 ஏக்கர் (113,000 மீ²) நிலப்பரப்பில் அமைந்துள்ளது. இந்த கோயிலானது மிகப் பெரிய பாறையை வெட்டப்பட்டி கட்டபட்டுள்ளது.இக்கோயிலின் கூரைப்பகுதியை அடைய 120 படிகள் ஏறவேண்டும். கோயிலை அடைய ஓடக்காளியில் இருந்து, ஆலுவா மூணார் சாலையில் 2 கி.மீ. தொலைவும் &nbsp; பெரம்பவூரிலிருந்து 10 கி.மீ. பயணிக்க வேண்டும். இந்த கோயில் கல்லில் பிஷரோடி குடும்பத்திற்கு சொந்தமானது. குடும்பத்தின் தற்போதைய கரணவர் கோயிலின் அனைத்து நிர்வாக கட்டுப்பாட்டையும், அதன் அனைத்து பொருட்களையும் 'செங்கொட்டுகோணம் ஸ்ரீ ராமதாசாசிரமத்திற்கு' மாற்றினார். ஆனால் உள்ளூர் மக்களுக்கும் ஆசிரம அதிகாரிகளுக்கும் இடையிலான சில இடையூறுகள் காரணமாக அவை அனைத்தும் மீட்டெடுக்கப்பட்டன.
# கல்லில் கோயில்

## முதன்மைத் தெய்வம்

கோயிலில் 23 வது தீர்த்தங்கரர், பார்சுவநாதர், *வர்தமான மகாவீரர்* (24 வது *தீர்த்தங்கரர்* ) மற்றும் பத்மாவதி தேவி ஆகியோரின் உருவங்கள் கோயில் பாறையில் செதுக்கப்பட்டு உள்ளன. *பத்மாவதி தேவி* *பகவதி* என்று உள்ளூர் மக்களால் வணங்கப்படுகிறார். கோயிலின் முக்கிய திருவிழா கார்திகை மாதமான விருச்சிகாவிலிருந்து கொண்டாடப்படுகிறது. விழா பொதுவாக ஒரு வாரம் நடக்கிறது. .
# கர்பில்லிக்காவு மகாதேவர் கோயில்

**கர்பில்லிக்காவு ஸ்ரீ மகாதேவர் கோயில்** (*Karppillikkavu Sree Mahadeva Temple*) என்பது இந்தியாவின், கேரள மாநிலம் எர்ணாகுளம் மாவட்டத்தில் மஞ்சப்பாரா கிராமத்தில் அமைந்துள்ள ஒரு சிவன் கோயில் ஆகும். இந்த கோயிலின் ஒரு சிறப்பு என்னவென்றால், தெய்வம் மேற்கு பக்கத்தை நோக்கி தரிசனம் அளிக்கிறார். இக்கோயில் சிவன் கிராதமூர்த்தி சங்கல்பத்தில் உள்ளார். அதாவது வேட்டைக்காரன் வடிவம். இவர் கார்த்தவீரிய அருச்சுனனால் பிரதிட்டை செய்யப்பட்டார் என்ற தொன்மக்கதை உள்ளது.  
கண்ணுக்குத் தெரியாத ஒரு பாதாள வழி இக்கோயிலின் கிணறு மற்றும் குளத்தை அணைத்துச் சென்று, பின்னர் 30 கி.மீ கிழக்கே ஓடி ஒரு மாயக் கோயிலின் குளத்தை முடிந்து, அங்கு அபூர்வ மருத்துவ குணங்கள் கொண்ட மரக்கூட்டத்தை உருவாக்கி உள்ளது என்பது பக்தர்களின் நம்புகிறார்கள்.  
இந்தக் கோயிலில் எட்டு நாட்கள் *ஆராட்டு பூரம்* விழா தொடர்ந்து நடக்கிறது. ஏழாம் நாள், ஏழு கோயில் யானைகள் மஞ்சப்பாரா வழியே பஞ்சவாத்தியம் ஒலிக்க வண்ணமயமான உர்வலம் நடப்பது காணத்தக்கது.
# த பேசன் ஆப் த கிறைஸ்ட்

***த பேசன் ஆப் த கிறைஸ்ட்*** (*The Passion of the Christ,* பொருள்: இயேசுவின் பாடுகள்) என்பது 2004ஆம் ஆண்டு வெளி வந்த அமெரிக்க விவிலிய நாடகத் திரைப்படமாகும். இந்தத் திரைப்படத்தை மெல் கிப்சன் தயாரித்து, பகுதி அளவுக்கு எழுதி மற்றும் இயக்கியிருந்தார். இந்தத் திரைப்படத்தில் இயேசுவாக ஜிம் கவீசலும், மரியாளாக மையா மோர்கென்ஸ்டெர்னும, மகதலேனா மரியாளாக மோனிக்கா பெலூச்சியும் நடித்திருந்தனர். இந்தத் திரைப்படம் பெரும்பாலும் மத்தேயு, மாற்கு, லூக்கா மற்றும் யோவான் ஆகியோரின் நற்செய்திகளின்படி இயேசுவின் பாடுகளைச் சித்தரிக்கிறது. இயேசு பேசியதாகக் கருதப்படும் மொழியான அரமேயத்தில் எடுக்கப்பட்ட இப்படத்தில் இவரைக் குறிக்க அரமேயப் பெயரான யேஷுஆ (Yeshua) பயன்படுத்தப்பட்டிருந்தது. இப்பெயரைப் பயன்படுத்திய நன்றாக அறியப்பட்ட மேற்குலக கிறித்தவ வேலைப்பாடு இதுவே ஆகும்.  
இதன் தலைப்பை ஒத்து இந்தத் திரைப்படமானது இயேசு கிறிஸ்துவின் இறப்பிற்கு முன்னர் இறுதி 12 மணி நேரத்தை முதன்மையாகக் குறிப்பிடுகிறது. இவை "திருப்பாடுகள்" என்று அறியப்படுகின்றன. ஆலிவ் தோட்டத்தில் (கெத்சமனி) பெரும் துன்பத்துடன் இது தொடங்குகிறது, யூதாசு இஸ்காரியோத்துவின் துரோகத்துடன் தொடர்கிறது, தூணில் மிருகத் தனமான துன்புறுத்தல், சிமியோனால் குறி கூறப்பட்ட மரியாளின் துன்பங்கள், இயேசு சிலுவையில் அறையப்படுதல் மற்றும் மரணம், மற்றும் இவர் உயிர்த்தெழுந்ததன் ஒரு குறுகிய சித்தரிப்புடன் முடிவடைகிறது. இயேசுவின் இறுதி இராவுணவு மற்றும் மலைச் சொற்பொழிவு, மற்றும் இயேசுவின் தொடக்க வாழ்வின் தருணங்கள் போன்ற இயேசுவின் வாழ்வின் தருணங்கள் இடையிடையே இப்படத்தில் காணப்படுகின்றன. இந்தத் திரைப்படம் பெரும்பாலும் இத்தாலியில் படம் பிடிக்கப்பட்டது. மீண்டும் உருவாக்கப்பட்ட யூத பாலத்தீனிய அரமேயம், எபிரேயம் மற்றும் இலத்தீன் ஆகிய மொழிகளில் இந்தத் திரைப்படத்தின் ஒட்டு மொத்த வசனங்களும் இருந்தன. இயக்குநர் கிப்சன் தொடக்கத்தில் எதிராக இருந்த பொழுதும் இந்தத் திரைப்படம் இறுதியாக வசன வரிகளுடன் திரையிடப்பட்டது.  
இந்தத் திரைப்படம் சர்ச்சைக்குரியதாக இருந்தது. விமர்சகர்களிடமிருந்து எதிரெதிரான விமர்சனங்களைப் பெற்றது. சிலர் இந்தத் திரைப்படத்தை ஒரு சமய மற்றும் புனித அனுபவமாகக் கருதினர். நடிகர்களின் நடிப்பு, தயாரிப்பு மதிப்புகள் மற்றும் யோவான் டெப்னேயின் இசை ஆகியவற்றைப் பாராட்டினர். சிலர் இந்தத் திரைப்படத்தை யூத எதிர்ப்புக் கொள்கையுடையது என்று குறிப்பிட்டனர். விளக்கமான வன்முறைக் காட்சிகளானவை மட்டுமீறியதாக இருந்ததாகவும், உணர்ச்சிகளை வற்றச் செய்ததாகவும் கருதினர். இந்தத் திரைப்படம் உலகம் முழுவதும் -க்கும் மேல் வசூலித்தது. இதன் திரையரங்க ஓட்டத்தின் முடிவில் சர்வதேச அளவில் 2004ஆம் ஆண்டில் அதிக வசூல் செய்த படங்களில் ஐந்தாவது இடத்தைப் பெற்றது. 2023ஆம் ஆண்டு நிலவரப்படி ஐக்கிய அமெரிக்காவில் ஆர் தரச்சான்றிதழ் பெற்ற திரைப்படங்களில் அதிக வசூலாக -ஐ இது வசூலித்தது. 2005ஆம் ஆண்டு 77வது அகாதமி விருது வழங்கும் விழாவில் சிறந்த ஒப்பனை, சிறந்த ஒளிப்பதிவு மற்றும் சிறந்த இசை ஆகியவற்றுக்காக மூன்று விருதுப் பரிந்துரைகளை இப்படம் பெற்றது. இயேசு உயிர்த்தெழுந்ததை மையமாகக் கொண்ட இரண்டாவது பாகம் தற்போது தயாரிப்பில் உள்ளது. 2025ஆம் ஆண்டு வெளியீட்டுக்குத் தயாராக உள்ளது.
# த பேசன் ஆப் த கிறைஸ்ட்

## நடிகர்கள்

- ஜிம் கவீசல் - யேஷுஆ (இயேசு)
- ஆந்திரியா ரெபுத்தோ - இளம் யேஷுஆ
- மையா மோர்கென்ஸ்டெர்ன் - மரியாள், யேஷுஆவின் தாய்
- கிறிஸ்டோ சிவ்கோவ் - யோவான்
- பிரான்செஸ்கோ டி விட்டோ - பேதுரு
- மோனிக்கா பெலூச்சி - மகதலேனா மரியாள்
- மத்தியா சபரகியா - கையபசு
- டோனி பெர்தோரெல்லி - அன்னாசு பென் சேத்
- லூகா லயனெல்லோ - யூதாசு இஸ்காரியோத்து
- இறிஸ்தோ நௌமோவ் சோபோவ் - பொந்தியு பிலாத்து
- குளௌதியா செரினி - குளௌதியா புரோக்லெசு
- பாபியோ சர்தோர் - அபேநாதெர்
- கியாசிந்தோ பெர்ரோ - அரிமத்தியா யோசேப்பு
- ஓலெக் மின்சர் - நிக்கதேம்
- செயிலா மோக்தாரி - பார்வையாளர்களில் ஒரு பெண்
- செர்ஜியோ ரூபினி - திசுமசு
- ராபெர்த்தோ பெஸ்தசோனி - மால்கு
- பிரான்செஸ்கோ கப்ரசு - கெசுமசு
- ஜியோவன்னி கபல்போ - காசியசு
- ரோசலிண்டா செலந்தனோ - சாத்தான்
- எமிலியோ டி மார்ச்சி - ஏளனம் செய்யும் உரோமானியன்
- லெல்லோ கியுலிவோ - மிருகத் தனமான உரோமானியன்
- அபெல் ஜப்ரி - 2வது கோயில் அதிகாரி
- ஜர்ரெத் மெர்சு - சிரேன் ஊரைச் சேர்ந்த சீமோன்
- ரோசெல்லா வெத்ரனோ - வெரோனிகா
- மாட் பத்ரேசி - சானுசு
- ராபெர்த்தோ விஸ்கோண்டி - ஏளனம் செய்யும் உரோமானியன்
- லூகா டி டோமினிசிசு - எரோது ஆந்திபசு
- சோக்ரி பென் சக்தேன் - யாக்கோபு
- சப்ரீனா இம்பசியதோர் - செராபியா
- பியேத்ரோ சருப்பி - பரப்பாசு
- டெட் ருசோப் - தலைமை மூத்தவர்
# ஆர்கேனைட்டு

**ஆர்கேனைட்டு** *(Arcanite)* என்பது K<sub>2</sub>SO<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். பன்னாட்டு கனிமவியல் சங்கம் ஆர்கேனைட்டு கனிமத்தை Acn என்ற குறியீட்டால் அடையாளப்படுத்துகிறது.  
அமெரிக்காவின் கலிபோர்னியா மாநிலத்திலுள்ள ஆரஞ்சு மாகாணத்தின் சாண்டா அனா மலைத் தொடரில் இக்கனிமம் முதன் முதலாக 1845 ஆம் ஆண்டு கண்டறியப்பட்டது. இம்மலையின் அடிவாரத்தில் இருக்கும் டிராபூகோ கேனியன் பகுதியில் அமைந்துள்ள சாண்டா அனா வெள்ளீய சுரங்கத்தில் ஆர்கேனைட்டு காணப்பட்டது. இத்தாலி நாட்டின் லாட்டியம் மண்டலத்திலுள்ள செசானோ புவிவெப்ப புலத்தில் உள்ள நீர் வெப்ப வைப்புகளிலிருந்தும் இது கண்டறியப்பட்டுள்ளது. பெரு நாட்டின் சிஞ்சா தீவுகளில் கடற்பறவைகள் மற்றும் வௌவால்களின் எச்சத் திரள்களிலும் மேற்கு ஆத்திரேலியா, தென் ஆபிரிக்கா, நமீபியா நாடுகளிலுள்ள குகைகளிலும் ஆர்கேனைட்டு காணப்படுகிறது.
# ரொமேஷ் பண்டாரி

**ரொமேஷ் பண்டாரி (Romesh Bhandari)** (பிறப்பு: 1928 மார்ச் 29 - இறப்பு: 2013 செப்டம்பர் 7) இவர் இந்திய வெளியுறவு செயலாளராகவும், தில்லி, அந்தமான் மற்றும் நிக்கோபார் தீவுகளின் முன்னாள் துணைநிலை ஆளுநராகவும், திரிபுரா, கோவா மற்றும் உத்தரபிரதேசத்தின் முன்னாள் ஆளுநராகவும் இருந்தார்.
# ரொமேஷ் பண்டாரி

## தொழில்

காந்தி படுகொலை வழக்கை முடிவு செய்த அமர்வின் ஒரு பகுதியாக இருந்த பஞ்சாப் உயர்நீதிமன்ற நீதிபதி அமர் நாத் பண்டாரிக்கு இன்றைய பாக்கித்தானின் லாகூரில் பண்டாரி பிறந்தார்.  
1950இல் நியூயார்க்கில் உள்ள துணைத் தூதரகத்தில் துணைத் தூதராக இந்திய வெளியுறவு சேவையில் சேர்ந்தார். 1970 முதல் 1971 வரை மாஸ்கோவில் உள்ள இந்திய தூதரகத்தில் அமைச்சராக இருந்தார். இவர் தாய்லாந்திற்கான தூதராகவும், 1971 முதல் 1974 வரை ஆசிய மற்றும் தூர கிழக்கு நாடுகளுக்கான ஐ.நா. பொருளாதார ஆணையத்தின் நிரந்தர பிரதிநிதியாகவும், 1974 முதல் 1976 வரை ஈராக்கிற்கான தூதராகவும் இருந்தார். பின்னர் இவர் 1977 பிப்ரவரி முதல் 1979 சூலை வரை கூடுதல் செயலாளராக வெளியுறவு அமைச்சகத்திற்கு பணியாற்றினார். இவர் 1979 ஆகத்து 1, அன்று செயலாளராக பதவி உயர்வு பெற்றார். 1985 பிப்ரவரி 1 அன்று வெளியுறவு செயலாளராக நியமிக்கப்பட்டார். இவர் 1986 மார்ச் 31, அன்று அரசுப் பணியிலிருந்து ஓய்வு பெற்றார்.  
1984ஆம் ஆண்டில் துபாயிலிருந்து கடத்திச் சென்ற ஒரு இந்தியன் ஏர்லைன்ஸ் விமானத்தை இந்தியாவிற்கு மீண்டும் கொண்டுவருவதில் இவருடைய பணி தனித்துவமானது.  
இவர் 1988 ஆகத்து 4, முதல் 1989 திசம்பர் வரை தில்லியின் துணைநிலை ஆளுநரராகவும், 1989 திசம்பர் முதல் 1990 பிப்ரவரி 24 வரை அந்தமான் மற்றும் நிக்கோபார் தீவுகளிலும் பணிபுரிந்தார். இவர் 1993 ஆகத்து 15, முதல் 1995 சூன் 15 வரை திரிபுராவின் ஆளுநராகவும், 1995 சூன் 16 முதல் 1996 சூலை 18 வரை கோவாவின் ஆளுநராகவும், 1996 சூலை 19 முதல் 1998 மார்ச் 17 வரை உத்தரபிரதேச ஆளுநராகவும் இருந்தார்.  
நீடித்த நோயால் பாதிக்கப்பட்டிருந்த பண்டாரி 2013 செப்டம்பர் 7 அன்று இரவு இறந்தார்.
# பாகூர் கொம்யூன்

**பாகூர் கொம்யூன்** (*Bahour commune*), புதுச்சேரி மாநிலத்தின், புதுச்சேரி மாவட்டத்தில் உள்ள 5 கொம்யூன்களில் ஒன்று. பாகூர் தாலுக்காவில் இரண்டு கொம்யூன்கள் உள்ளன. அவை பாகூர் மற்றும் நெட்டப்பாக்கம் கொம்யூன் ஆகியவைகள் ஆகும்.
# பாகூர் கொம்யூன்

## கிராம பஞ்சாயத்துகள்

பாகூர் கொம்யூனில் 15 கிராம பஞ்சாயத்துக்கள் உள்ளன.  
| 1 | கரையாம்புதூர் | * கரையாம்புதூர்,
* சின்ன கரையாம்புதூர்,
* பனையடிகுப்பம் |
| --- | --- | --- |
| 2 | மனமேடு | * மனமேடு,
* கடுவனூர் |
| 3 | குருவிநத்தம் | * குருவிநத்தம் |
| 4 | சோரியாங்குப்பம் | * சோரியாங்குப்பம் |
| 5 | பரிக்கல்பட்டு | * மேல் பரிக்கல்பட்டு
* கீழ் பரிக்கல்பட்டு
* பெரிய ஆரச்சிகுப்பம்
* சின்ன ஆரச்சிகுப்பம்
* கும்மதான்மேடு |
| 6 | பாகூர் (கிழக்கு) | * பாகூர்பேட்
* காமராஜர் நகர் |
| 7 | பாகூர் (மேற்கு) | * பாகூர் |
| 8 | சேலியமேடு | * சேலியமேடு
* அரங்கனூர் |
| 9 | குடியிருப்புபாளையம் | * குடியிருப்புபாளையம்
* பின்னாசிகுப்பம் |
| 10 | கிருமாம்பாக்கம் | * கிருமாம்பாக்கம் |
| 11 | பனித்திட்டு | * பனித்திட்டு |
| 12 | பிள்ளையார்குப்பம் | * பிள்ளையார்குப்பம்
* நரம்பை
* வள்ளுவர்மேடு |
| 13 | மணப்பட்டு | * மணப்பட்டு
* கன்னியகோவில்
* காட்டுகுப்பம் |
| 14 | கிருட்டிணாவரம் | * கிருட்டிணாவரம்
* கோரவள்ளிமேடு
* சுள்ளியான்குப்பம்
* உச்சிமேடு |
| 15 | புதுகுப்பம் | * மூர்த்திகுப்பம்
* புதுகுப்பம் |
# புனித பீட்டர் மற்றும் புனித பவுல் சிரிய மரபுவழித் திருச்சபை தேவாலயம், கோலன்சேரி

**புனித பீட்டர் மற்றும் புனித பவுல் சிரிய மரபுவழித் திருச்சபை தேவாலயம்** (*St. Peter and St. Paul's Church, Kolenchery*) என்பது இந்தியாவின், கேரளத்தின், எர்ணாகுளத்தில் உள்ள கோலன்சேரியில் அமைந்துள்ள ஒரு கிருத்துவ தேவாலயம் ஆகும். இது ஏழாம் நூற்றாண்டில் நிறுவப்பட்டது. பின்னர் அண்மையில் 1963 இல் இந்த தேவாலயம் மீண்டும் கட்டபட்டது. இதில் பல அழகிய ஓவியங்கள் உள்ளன.  
மலங்கரா சிரிய மரபுவழி திருச்சபை தேவாலயத்திற்கும் யாக்கோபிய சிரியன் கிறிஸ்தவ தேவாலயத்திற்கும் இடையிலான பிரச்சினைகள் காரணமாக தேவாலயம் பல ஆண்டுகளாக மூடப்பட்டிருந்தது. நீதிமன்ற உத்தரவையும் வாக்குறுதிகளையும் அமல்படுத்தாமல் இருந்த அரசாங்கத்தின் நிலையை பல ஆண்டுகளாக தேவாலய உறுப்பினர்கள் எதிர்த்து வந்தனர். உச்சநீதிமன்றத்தின் கூற்றுப்படி, 2016 பிப்ரவரி 16, அன்று, மலங்கரா சிரிய மரபுவழி திருச்சபை தேவாலயம் மற்றும் யாக்கோபிய சிரிய கிறிஸ்தவ தேவாலயம் ஆகியவற்றிற்கு இணையாக தேவாலயம் மீண்டும் திறக்கப்பட்டுள்ளது. இந்திய உச்ச நீதிமன்ற உத்தரவுபடி 2017 ஜூலை 3 முதல் தேவாலயம் முற்றிலும் மலங்கரா சிரிய மரபுவழி திருச்சபை தேவாலயத்திற்கு சொந்தமானது என்று ஆனது.
# புனித பீட்டர் மற்றும் புனித பவுல் சிரிய மரபுவழித் திருச்சபை தேவாலயம், கோலன்சேரி

## ஏழாம் மார் தோமாவின் கல்லறை

திருச்சபைகளுக்குச் சென்றபோது, ஏழாம் மார் தோமா கண்டநாடு தேவாலயத்தில் இறந்தார்; அவரது உடல் கடமட்டம் தேவாலயத்திற்கு கொண்டு செல்வதற்காக கொண்டு சென்றனர், வழியில் உடலை கோலஞ்சேரி தேவாலயத்தில் மரியாதை செலுத்துவதற்காக கொண்டு சென்றனர். அவர் சிலகாலம் கோலஞ்சேரி தேவாலயத்தின் குடியிருப்பில் தங்கி இருந்ததால், சடலத்தை அங்கேயே அடக்கம் செய்யுமாறு பாரிஷனர்கள் கோரினர். இந்தக் கோரிக்கை ஏற்றுக் கொள்ளப்பட்டு, மார் தோமா VII 1809 ஆம் ஆண்டு 22 ஆம் தேதி மிதுனம் (ஜூலை 5) அன்று கோலஞ்சேரி தேவாலயத்தில் அடக்கம் செய்யப்பட்டார்.
# பிரதீப் குமார் சின்கா

**பிரதீப் குமார் சின்கா (Pradeep Kumar Sinha)** (பிறப்பு: 1955 சூலை 18) இவர் இந்தியாவின் 31 வது இந்திய அமைச்சரவைச் செயலாளராக இருந்தவர். இவர் 1977 ஆண்டின் உத்தரப் பிரதேச இந்திய ஆட்சிப் பணி அதிகாரி ஆவார். இந்த நியமனத்திற்கு முன்னர் இவர் இந்தியாவின் மின்துறைச் செயலாளராக பணியாற்றினார். அதற்கு முன்னர் இந்திய கப்பல் துறைச் செயலாளராகவும் இருந்தார் .  
2019 ஆகத்து 30, அன்று பிரதமர் அலுவலகத்தில் சிறப்பு கடமைக்கான அதிகாரியாக சின்கா நியமிக்கப்பட்டார். 2019 செப்டம்பர் 11 அன்று , இந்தியப் பிரதமர் நரேந்திர மோதியின் முதன்மை ஆலோசகராக நியமிக்கப்பட்டார். இவரது நியமனம் பிரதமரின் பதவிக்காலத்துடன் அல்லது மேலதிக அறிவிப்பு வரும் வரை, எது முந்தையதோ அதனுடன் இணைந்திருக்கும் .
# பிரதீப் குமார் சின்கா

## கல்வி

சின்கா ஒரு பொருளாதாரப் பட்டதாரியாவார். மேலும் பொருளாதாரத்தில் முதுகலை பட்டம் பெற்றவர். இவர் முதுதத்துவமானி பட்டத்தையும் பெற்றுள்ளார்.
# பிரதீப் குமார் சின்கா

## தொழில்

சின்கா இந்திய அரசு மற்றும் உத்தரப் பிரதேச அரசு இரண்டிலும் முக்கிய பதவிகளில் பணியாற்றியுள்ளார். முதன்மைச் செயலர் (நீர்ப்பாசனம்), வாரணாசி பிரிவு ஆணையர், உத்தரப் பிரதேச முதலீட்டு ஆணையர், நொய்டா பெருநகரின் கூடுதல் தலைமை நிர்வாக அதிகாரி, கூடுதல் குடியிருப்பு ஆணையர் போன்றஆகிய முக்கிய பதவிகளில் சின்கா பணியாற்றியுள்ளார். ஆக்ரா மற்றும் ஜான்பூர் மாவட்டங்களின் மாவட்ட ஆட்சித்தலைவர், உத்தராஞ்சல் மேம்பாட்டு ஆணையத்தின் செயலாளர் மற்றும் உத்தரபிரதேச அரசாங்கத்தில் மீரட் மேம்பாட்டு ஆணையத்தின் துணைத் தலைவராகவும் பணியாற்றியுள்ளார். 2013 சூலை 1 அன்று பதவியேற்றார். சேத் ஓய்வு பெறும் வரை அமைச்சரவை செயலகத்தில், செயலாளர் பதவியில், சிறப்பு அதிகாரியாக பணியாற்றினார். 2015 சூன் 13 அன்று அமைச்சரவை செயலாளராக முறையாக பொறுப்பேற்றார்.  
2016 செப்டம்பரில் ரகுராம் ராஜனின் பதவிக்காலம் முடிவடைந்ததைத் தொடர்ந்து இந்திய ரிசர்வ் வங்கியின் ஆளுநர் பதவிக்கான வேட்பாளர்களை குறுகிய பட்டியலுக்காக அமைச்சரவை செயலாளர் பி. கே. சின்கா தலைமையிலான தேர்வுக் குழுவை மத்திய அரசு அமைத்தது. 2016 செப்டம்பர் 4, முதல் அமல்படுத்தப்பட்டு உர்சித் படேல் ரிசர்வ் வங்கியின் ஆளுநராக நியமிக்கப்பட்டார்.  
2017 25 ஏப்ரல் அன்று, சின்காவுக்கு அமைச்சரவை செயலாளராகப் பணிபுரிய ஓராண்டு நீட்டிப்பு கிடைத்தது. 2018 மே மாதம் சின்காவுக்கு நியமனத்திற்கான அமைச்சரவைக் குழுவால் இன்னொரு நீட்டிப்பு வழங்கப்பட்டது .&nbsp;  
அமைச்சரவை செயலாளராக இருந்த காலத்தில், சின்கா, இந்தியாவின் மிக சக்திவாய்ந்த நபர்களில் ஒருவராக பரவலாக கருதப்பட்டார்.
# அவுட்பிரேக் (திரைப்படம்)

***அவுட்பிரேக்*** (*Outbreak*)என்பது 1995 ஆம் ஆண்டு வெளிவந்த அமெரிக்க மருத்துவ பேரழிவு திரைப்படம் ஆகும். இந்த திரைப்படத்தை ஓல்ஃப்காங் பீட்டர்சன் இயக்கினார். ரிச்சர்ட் பிரஸ்டன் எழுதிய உண்மைச் சம்பவங்களை அடிப்படையாகக் கொண்ட *த ஹாட் சோன்* என்ற புத்தகத்தை அடிப்படையாகக் கொண்டு இந்த திரைப்படம் உருவாக்கப்பட்டது. இந்த திரைப்படத்தில் டஸ்டின் ஹாஃப்மான், ரீன் ரூஸோ, மார்கன் ஃப்ரீமன் மற்றும் டொனால்ட் சதர்லேண்ட் ஆகியோர் நடித்திருந்தனர். மேலும் துணை நடிகர்களாக கியூபா குட்டிங் ஜூனியர், கெவின் ஸ்பேசி மற்றும் பேட்ரிக் டெம்ப்சேய் ஆகியோர் நடித்திருந்தனர்.  
இந்த திரைப்படம் 1995 ஆம் ஆண்டு மார்ச் 10 ஆம் தேதி வெளியானது. வணிக ரீதியாக வெற்றியைப் பெற்றது. இந்த திரைப்படத்தில் நடித்தஸ்பேசி தனது நடிப்பிற்காக 2 விருதுகளை பெற்றார். இந்த திரைப்படம் வெளியான போது உண்மையிலேயே எபோலா வைரஸ் சைரே என்ற இடத்தில் தாக்கிக் கொண்டிருந்தது.
# தட்டெக்காடு பறவைகள் சரணாலயம்

**தட்டெக்காடு பறவைகள் சரணாலயம்** (*Thattekad Bird Sanctuary*), என்பது கேரளத்தின், எர்ணாகுளம் மாவட்டதில் அமைந்துள்ள ஒரு பறவைகள் சரணாலம் ஆகும். இந்த சரணாலயமானது 25 கி.மீ.. <sup>2</sup> பரப்பளவை உள்ளடக்கியதாக உள்ளது. இந்த சரணாலயமானது கோதமங்கலத்தில் இருந்து சுமார் 12 கி.மீ. தொலைவில் அமைந்துள்ளது. இதுவே கேரளத்தின் முதல் பறவைகள் சரணாலயம் ஆகும். நன்கு அறியப்பட்ட பறவையியலாளர்களில் ஒருவரான சலீம் அலி, இந்த சரணாலயத்தை *தீபகற்ப இந்தியாவின் பறவை வளம் கொண்ட பகுதி என்று* வர்ணித்தார் *.* தட்டெக்காடு என்றால் தட்டையான காடு என்று பொருளாகும். இப்பகுதி கேரளத்தின் மிக நீளமான ஆறான பெரியாறு ஆற்றின் கிளைகளுக்கு இடையில் அமைந்துள்ள ஒரு பசுமையான தாழ்நிலக் காடு ஆகும்.
# தட்டெக்காடு பறவைகள் சரணாலயம்

## இனங்கள்

தட்டெக்காடு பறவைகள் சரணாலயத்தில் நிறைய மற்றும் மாறுபட்ட பறவைகள் உள்ளன. இங்கு காட்டுப் பறவைகளும், நீர் பறவைகளும் என பல வகையான பறவைகள் வருகின்றன; அவற்றில் குறிப்பிடத்தக்கவை பின்வருவனவற்றையும் உள்ளடக்கியுள்ளது:  
குளிர்காலத்தில் சரணாலயத்திற்கு வருகை தரும் இந்திய தோட்டக்கள்ளன், கிட்டத்தட்ட ஆறு மாதங்கள் இங்கு செலவிடுகிறது.  
- செந்தலைப் பூங்குருவி
- பெரிய அலகு இலை-போர்ப்ளர்
- நீண்டவால் பக்கி
- இந்தியக் குயில்
- பாம்புத் தாரா
- நீர்க்காகம்
- மீசை ஆலா
- வண்ண ஸ்கோப்ஸ் ஆந்தை
- இலங்கை தவளைவாயன்
- சாம்பல் நிறமுள்ள பச்சை புறா
- மஞ்சள் புருவ சின்னான்  
இந்த சரணாலயம் பல்வேறு வகையான குயில்களின் வாழ்விடமாகும், மேலும் "குக்கு பாரடைஸ்" என்று பிரபலமாக அழைக்கப்படும் சரணாலயத்தின் ஒரு பகுதி இவற்றிற்கானது, அவற்றில்:  
- ட்ரோங்கோ குயில், இது ட்ரோங்கோ என எளிதில் தவறாகக் கருதப்படலாம்,
- இந்திய பருந்து குயில், இது மிக சத்தமாக குரல் கொடுக்கும்,
- பெரிய பருந்து குயில், இது மற்ற வகை குயில்களுடன் ஒப்பிடும்போது மிகப் பெரியதாகத் தோன்றுகிறது. மேலும் இது அடர் சாம்பல் மற்றும் பெரிதும் கோடுகள் கொண்ட தொண்டையால் அடையாளம் காணப்படுகிறது.  
தட்டெக்காடு பறவைகள் சரணாலயத்திலிருந்து இடமலயாறு காடு சுமார் 15 கி.மீ.. தொலைவில் அமைந்துள்ளது. இது இடமலையாறு ஆற்றுப் பகுதியில் அமைந்துள்ள ஒரு பசுமையான காடு ஆகும். இந்த காட்டில் மலை பருந்து கழுகுகள் காணப்படுகின்றன. இந்த காட்டில் உள்ள மற்ற பறவைகளில் இருண்ட-முனை சிலம்பன், பழுப்பு-கன்னமான ஃபுல்வெட்டா, பழுப்பு முள்வால் உழவாரன் மற்றும் வெள்ளை-கரடுமுரடான ஊசி, மற்றும் மரகதப் புறாக்கள் போன்றவை ஆகும்.
# இண்டர்வியூ தீவுக்கூட்டம்

**இண்டர்வியூ தீவுகள்** (*Interview Islands*) என்பது ஆஸ்டின் துறைமுகம் மற்றும் இண்டர்வியூ சவுன்டில் அமைந்துள்ள தீவுகளின் கூட்டமாகும். இந்தத் தீவுகள் அந்தமான் தீவுகளைச் சேர்ந்தவை. இந்தியாவின் ஒன்றியப் பகுதியான அந்தமான் தீவுகளின் மூன்று மாவட்டங்களில் ஒன்றான. வடக்கு மற்றும் மத்திய அந்தமான் மாவட்டத்தின் நிர்வாகக் கட்டுப்பாட்டுக்குள் உட்பட்டவை.
# இண்டர்வியூ தீவுக்கூட்டம்

## புவியியல்

இண்டர்வியூ தீவு, ஆண்டர்சன் தீவு, முர்கா தீவு, தெற்கு ரீப் தீவு, பென்னெட் தீவு ஆகியவை இத்தீவுக்கூட்டத்தைச் சேர்ந்த முக்கிய தீவுகளாகும்.
# இண்டர்வியூ தீவுக்கூட்டம்

## நிர்வாகம்

இண்டர்வியூ தீவுக்கூட்டத்தின் தீவுகள் அரசியல் ரீதியாக, மாயாபந்தர் வட்டத்துக்குட்பட்டவை.
# இண்டர்வியூ தீவுக்கூட்டம்

## மக்கள் வகைப்பாடு

இத்தீவுக்கூட்டத்தில் இண்டர்வியூ தீவின் கிழக்குப் பகுதியில் அமைந்துள்ள ஒரேயொரு சிற்றூர்தான் உள்ளது. 2011 கணக்கெடுப்பின்படி இதன் மக்கள் எண்ணிக்கை 16 ஆகும்.
# புகளூர் வட்டம்

**புகழூர் வட்டம்**, தமிழ்நாட்டின் கரூர் மாவட்டத்தில் கரூர் வருவாய் கோட்டத்தில் உள்ளது. புகழூர் வட்டம் தென்னிலை, கே. பரமத்தி, புகழூர் என மூன்று உள் வட்டங்களும் (**பிர்கா**), 27 வருவாய் கிராமங்களும் கொண்டது. இவ்வட்டத்தின் வட்டாட்சியர் அலுவலகம் புகழூரில் உள்ளது.  
இவ்வட்டத்தில் கே. பரமத்தி ஊராட்சி ஒன்றியம் மற்றும் புஞ்சை புகழூர், புகழூர் (காகித ஆலை), புகழூர் போன்ற பேரூராட்சிகள் உள்ளது.  
இவ்வட்டத்தில் சர்க்கரை ஆலை, தமிழ்நாடு அரசின் காகித ஆலை (TNPL) ஆகியன இயங்குகின்றன.
# புகளூர் வட்டம்

## இதனையும் காண்க

- புகழூர்க் கல்வெட்டு
# தெற்கு ரீப் தீவு

**தெற்கு ரீப் தீவு** அல்லது **சவுத் ரீப் தீவு** (*South Reef Island*) என்பது அந்தமான் தீவுகளுள் ஒன்றாகும். இந்தியாவின் ஒன்றியப் பகுதியான அந்தமான் தீவுகளின் மூன்று மாவட்டங்களில் ஒன்றான. வடக்கு மற்றும் மத்திய அந்தமான் மாவட்டத்தின் நிர்வாகக் கட்டுப்பாட்டுக்குள் உட்பட்டது. போர்ட் பிளேருக்கு வடக்கே . தொலைவில் அமைந்துள்ளது.
# தெற்கு ரீப் தீவு

## புவியியல்

இத்தீவு இண்டர்வியூ தீவுக்கூட்டத்தைச் சேர்ந்தது. வடக்கு அந்தமான் தீவு மற்றும் நடு அந்தமான் தீவு இரண்டையும் பிரிக்கும் ஆஸ்டென் நீரிணைக்கு மேற்கில் இத்தீவு அமைந்துள்ளது. இத்தீவு தாழ்வாகவும் செவ்வக வடிவுடையதாகவும் உள்ளது.
# தெற்கு ரீப் தீவு

## நிர்வாகம்

Politically, South Reef Island, along neighboring இண்டர்வியூ தீவுக்கூட்டம் Islands, is part of மாயாபந்தர் Taluk.
# அனாடிடே

***அனாடிடே*** (*Anatidae*) என்பது நீர்ப் பறவைகளின் உயிரின குடும்பமாகும். இக்குடும்பத்தில் வாத்துக்கள், கீஸ்கள் மற்றும் அன்னப்பறவைகள் உள்ளன. இக்குடும்பத்தில் உள்ள பறவைகள் உலகின் அனைத்துக் கண்டங்களிலும் காணப்படுகின்றன. இப்பறவைகள் நீந்துவதற்கும், நீரின் மேற்பரப்பில் மிதப்பதற்கும் மற்றும் சில சமயங்களில் ஆழமற்ற நீர் பகுதிகளில் மூழ்குவதற்கும் எளிதாக கற்றுள்ளன. இக்குடும்பத்தில் 43 பேரினங்களில் 146 உயிரினங்கள் உள்ளன.
# தாராநல்லூர்

**தாராநல்லூர்** (*Tharanallur*) என்பது தமிழ்நாட்டின், திருச்சிராப்பள்ளி மாவட்டதின் தலைநகரான திருச்சிராப்பள்ளி மாநகராட்சியின் இதயப் பகுதியான காந்தி சந்தை அருகில் அமைந்துள்ள ஒரு மக்கள் குடியிருப்புப் பகுதி ஆகும்.  
முற்காலத்தில் அதாவது மன்னர்கள் ஆட்சிக்காலத்தில் திருச்சி நகரத்தின் கீழ அரண் சாலையின் கிழக்கில் அமைந்த போர் வீரர்களின் குடியிருப்புப் பகுதியாகவும் ஆயுத தளவாட தொழிற்சாலைகளின் பகுதியாகவும் இந்தப்பகுதி விளங்கியது.  
மன்னர்கள் காலத்தில் தஞ்சையிலிருந்து திருச்சி வருபவர்களின் நுழைவாயிலாக, கோட்டையின் கொத்தளமாக தாராநல்லூர் விளங்கியதன் அடையாளமாக இன்றும் சிறீ கொத்தளத்து அலங்க முனீசுவரர் ஆலயம் திகழ்கிறது. மேலும் மாகாளியப்பர் கோவில், சுப்புராயர் கோவில் , செல்லாயி அம்மன் கோவில் முதலானவையும் மக்களின் ஆன்மிக முன்னேற்றத்திற்கு உரிய இடங்களாக உள்ளன.
# சீமென் சுழற்சி

**சீமென் சுழற்சி** *(Siemens cycle)* என்பது வாயுக்களை குளிர்விக்க அல்லது திரவப்படுத்த பயன்படும் ஒரு நுட்பமாகும். கே - லூசாக்கின் விதியின்படி ஒரு வாயு சுருக்கப்படும்போது வெப்பநிலைக்கும் அழுத்தத்திற்கும் இடையிலான நேர் விகிதச் சார்பு காரணமாக அதன் வெப்பநிலை அதிகரிக்கிறது. சுருக்கப்பட்ட வாயு பின்னர் ஒரு வெப்பப் பரிமாற்றியால் குளிரூட்டப்பட்டு பின்னர் அழுத்தத் தளர்வினால் விரிவடையச் செய்யும்போது வாயு அதே அழுத்தத்<nowiki/>தில் அசலை விட மேலும் குளிர்ச்சியாக இருக்கும்.
கார்ல் வில்லெம் சீமென் 1857 ஆம் ஆண்டு சீமென் சுழற்சிக்கு காப்புரிமை பெற்றார் .  
சீமென் சுழற்சியில் வாயுவை,  
:1. வெப்பமூட்டல் - வாயுவை அழுத்தத்திற்கு உட்படுத்தி – வாயுவுக்கு சிறிதளவு வெளிப்புற சக்தியைச் சேர்ப்பதன் மூலம் சுழற்சி முழுவதுமாக இயங்குவதற்குத் தேவையான ஆற்றல் கிடைக்கிறது.
:2. குளிரூட்டல் - குளிரான சூழலில் வாயுவை மூழ்கடிப்பதன் மூலம் அதன் வெப்பம் மற்றும் ஆற்றல் இழக்கப்படுகிறது.
:3. அடுத்த மற்றும் கடைசி கட்டத்திலிருந்து திரும்பும் வாயு ஒரு வெப்பப் பரிமாற்றி மூலம் மேலும் குளிரூட்டப்படுகிறது
:4. வாயுவை விரிவடையச் செய்தல் மூலம் மேலும் குளிரூட்டப்பட்டு வெப்பம் மற்றும் ஆற்றல் நீக்கப்படுகிறது.
தற்போதைய சுழற்சியில் குளிரூட்டப்பட்ட நிலையில் இருக்கும் வாயு மறுசுழற்சி செய்யப்பட்டு மீண்டும் அனுப்பப்படுகிறது -
:5. வெப்பமூட்டல் - 3 ஆம் கட்டத்திற்கான ஒரு குளிரூட்டியாக பங்கேற்கும்போது வெப்பமூட்டப்படுகிறது.பின்னர்</br>
:6. முதல் சுழற்சியைத் தொடங்கும் போது, சுழற்சியின் அடுத்த கட்டத்தைத் தொடங்க வாயுவை இலேசான் அழுத்தத்திற்கு உட்படுத்தி சுருக்கி மீண்டும் சூடுபடுத்தப்படுகிறது.  
ஒவ்வொரு சுழற்சியிலும் நிகர குளிரூட்டல் சுழற்சியின் தொடக்கத்தில் சேர்க்கப்படும் வெப்பத்தை விட அதிகம். வாயு அதிக சுழற்சிகளைக் கடந்து குளிர்ச்சியடையும்போது விரிவடையும் உருளையில் (சீமென் சுழற்சியின் நிலை 4) மேலும் குறைந்த வெப்பநிலையை அடைவது மிகவும் கடினமாகிறது.
# சுடோத்தார்டு இயந்திரம்

**சுடோத்தார்டு இயந்திரம்** *(Stoddard engine)* எனப்படும் ஆற்றல் உற்பத்தி இயந்திரத்தின் இரண்டு பதிப்புகளை எலியட் யே. சுடோத்தார்டு கண்டுபிடித்து காப்புரிமை பெற்றார். முதலாவது கண்டுபிடிப்பு 1919 ஆம் ஆண்டிலும் இரண்டாவது கண்டுபிடிப்பு 1933 ஆம் ஆண்டிலும் நிகழ்ந்தன. பொது இயந்திர வகைப்பாடு என்பது வால்வுகள் எனப்படும் அடைப்பான்களும் ஒற்றை-கட்ட வாயு இயக்கு நீர்மம் (அதாவது சூடான காற்று இயந்திரம்) கொண்ட வெளியெரி இயந்திரமாகும் . உட்புறமாக வேலை செய்யும் பாய்மம் அசலாக காற்றாகும். இருப்பினும் நவீன இயந்திரங்களில் ஈலியம், ஐதரசன் போன்ற மற்ற வாயுக்கள் பயன்படுத்தப்படுகின்றன.
அடைப்பான்களைப் பயன்படுத்துவதால் கிடைக்கும் ஒரு சாத்தியமான வெப்ப இயக்கவியல் நன்மை என்னவென்றால் அடைப்பானற்ற கலக்கும் இயந்திரத்தில் ஏற்படும் இயந்திர செயல்திறன் குறைவும் சக்திவெளியீடு குறைவும் நீங்கும் என்பதாகும்.
# சுடோத்தார்டு இயந்திரம்

## 1919 சுடோத்தார்டு இயந்திரம்

1919 சுடோத்தார்டு சுழற்சியின் பொதுவான வெப்ப இயக்கவியல் செயல்முறைகள்: :
1. மாறாவெப்ப சுருக்கம்
1. சமவழுத்த வெப்பச் சேர்க்கை
1. மாறாவெப்ப விரிவாக்கம்
1. சமவழுத்த வெப்ப நீக்கம்
சுகாட்ச்சு யோக் எனப்படும் பரிமாற்று இயக்க இயந்திரத்தில் காப்புரிமையில் உள்ள இயந்திர வடிவமைப்பு பயன்படுத்தப்படுகிறது. .
# சுடோத்தார்டு இயந்திரம்

## 1933 சுடோத்தார்டு இயந்திரம்

1933 ஆம் ஆண்டு வடிவமைப்பில் சுடோத்தார்டு முந்தைய 1919 ஆம் ஆண்டு உருவாக்கிய இயந்திரப் பதிப்பின் அதே பொதுவான வெப்ப இயக்கவியல் செயல்முறைகளைப் பராமரித்து வெப்பப் பரிமாற்றிகளின் உட்புற அளவை மட்டும் குறைத்தார்.
# வாத்து (இனம்)

.]]  
**வாத்து** (*Goose*) என்பது அனாடிடாய் குடும்பத்திலுள்ள பல்வேறு நீர்ப்பறவைகளை இனங்களாகும். இக்குழு அன்செர் பேரினம் (சாம்பல் வாத்துகள்), பிரன்டா பேரினம் (கருப்பு வாத்துகள்) மற்றும் சென் பேரினம் (வெள்ளை வாத்துகள்) ஆகியவற்றை உள்ளடக்கியது. கடைசியாக கூறப்பட்ட பேரினமானது பொதுவாக அன்செர் பேரினத்தினுள் வகைப்படுத்தப்படுகிறது. மேலும் சில பறவைகள், பெரும்பாலும் தாரா வாத்துக்களுடன் தொடர்புடையவை. தங்களது பெயரில் கூஸ் என்ற வார்த்தையை கொண்டுள்ளன. அனாடிடாய் குடும்பத்தின் தொலைதூர உறுப்பினர்களாக இருப்பவை அன்னங்கள் மற்றும் வாத்துக்கள் ஆகும். இவற்றில் அன்னங்களில் பெரும்பாலானவை வாத்துக்களை விட பெரியதாக உள்ளன. வாத்துக்கள் கூஸ் வாத்துக்களைவிட சிறியதாக உள்ளன.
# கலிவரின் பயணங்கள்

***கல்லிவரின் பயணங்கள்*** அல்லது ***டிராவல்ஸ் இண்டு செவெரல் ரிமோட் நேசன்ஸ் ஆப் த வேர்ல்டு. இன் 4 பார்ட்ஸ். பை லெமுவேல் கல்லிவர், பர்ஸ்ட் எ சர்ஜியன், அன்ட் தென் எ கேப்டன் ஆப் செவெரல் ஷிப்ஸ்*** என்பது ஒரு உரைநடை வடிவில் உள்ள நையாண்டி புத்தகமாகும். இது 1726 ஆம் ஆண்டு அயர்லாந்தின் எழுத்தாளர் மற்றும் மதகுருவான ஜோனதன் ஸ்விப்டால் எழுதப்பட்டது. இது மனித இயல்பு மற்றும் பயணக் கதைகள் இலக்கிய துணை வகை ஆகிய இரண்டையுமே நையாண்டி செய்தது. ஸ்விப்டால் முழுவதுமாக எழுதப்பட்ட வேலைப்பாடுகளிலேயே இது பிரபலமானதாகும். ஆங்கில இலக்கியத்தின் ஒரு உன்னதமான படைப்பாக இது கருதப்படுகிறது. தான் கல்லிவரின் பயணங்கள் நூலை எழுதியது உலகத்தை வெறுப்பேற்ற தானே தவிர அதனை நல்வழிப்படுத்த அல்ல என ஸ்விப்ட் கூறியுள்ளார்.
# கலிவரின் பயணங்கள்

## கதை

### பாகம் ஒன்று: லில்லிபுட்டுக்கு ஒரு பயணம்

பயண நூல் ஒரு சிறிய முன்னுரையுடன் தொடங்குகிறது, அதில் லெமுவேல் கலிவர் தனது பயணங்களுக்கு முன் தனது வாழ்க்கை மற்றும் வரலாற்றை சுருக்கமான விளக்கத்தை அளிக்கிறார்.  
;4 மே 1699 - 13 ஏப்ரல் 1702  
தனது முதல் பயணத்தின் போது, கலிவர் ஒரு கப்பல் விபத்தினால் கரை ஒதுங்கினார். அவர் கரை ஒதுங்கிய தீவான லில்லிபுட் தீவு நாட்டு மக்களான 6 அங்குலத்துக்கும் (15 செமீ) குறைவான உயரமுள்ள, குட்டி மனித இனத்தவரின் கைதியாக ஆக்கபடுகிறார். கலிவர் தன் நன் நடத்தைக்கு உத்தரவாதம் அளித்த பிறகு, அவருக்கு லில்லிபுட்டில் ஒரு குடியிருப்பு வழங்கப்படுகிறது. மேலும் லில்லிபுட் அரசவையின் விருப்பமானவராக மாறுகிறார். லில்லிபுட் மன்னரால் அவர் தனது குடிமக்களைத் துன்புறுத்தக்கூடாது என்ற நிபந்தனையுடன் நகரத்தை சுற்றி வந்து பார்க்க அனுமதி அளிக்கப்படுகிறார்.  
முதலில், லில்லிபுட் மக்கள் கலிவருக்கு விருந்தோம்பல் செய்கிறார்கள். ஆனால் அவரது பெரிதான உடல் அளவால் தங்களுக்கு ஏதாவது அச்சுறுத்தல் ஏற்படுமோ என்று அவர்கள் எச்சரிக்கையாக இருக்கிறார்கள். லில்லிபுட்டியர்கள் அற்ப விஷயங்களுக்கு அதிக முக்கியத்துவம் கொடுக்கும் மக்களாக இருக்கின்றனர். உதாரணமாக, ஒரு நபர் உணவுக்காக முட்டையின் எந்த முனையை உடைக்கிறார் என்பதைக் கொண்டு அந்த தேசத்திற்குள் ஆழமான அரசியல் பிளவுகள் நிலவுகின்றன. கலிவர் லில்லிபுட்டியர்களின் அண்டை தீவு நாடான பிளெஃபுஸ்குடியன்களின் போர் அச்சுறுத்தல்களில் இருந்து அவர்களது போர்க் கப்பல்களை திருடிக்கொண்டு வந்தவதன் மூலம் அவர்களைக் கட்டுப்படுத்தி உதவிசெய்கிறார். இருப்பினும், அவர் அண்டை தீவு நாடான பிளெஃபுஸ்குவை லில்லிபுட் நாட்டின் ஒரு பகுதியாக மாற்ற மறுத்ததால், அரசருக்கும் அரசவையின் அதிருப்திக்கும் ஆளாகிறார்.  
கலிவர் அரண்மனையில் ஏற்பட்ட தீயை அணைத்த போது அரசியின் மாளிகையின்மீது சிறுநீர் கழித்து தீயை அணைத்தார். அரண்மனை மீது சிறுநீர் கழித்தது போன்ற குற்றங்களுக்காக அவர் மீது தேசத்துரோக குற்றச்சாட்டு சுமத்தப்பட்டு. அவர் குற்றவாளி என நிரூபிக்கப்பட்டு கண்பார்வையை பறிக்க தண்டனை விதிக்கப்படுகிறது. அவர்மீது அன்பு கொண்ட ஒரு நண்பரின் உதவியால் இதை அறியும் கலிவர், பிளெஃபுஸ்கு தீவு நாட்டுக்குத் தப்பிச் செல்கிறார். அங்கே, அவர் கடலில் ஒரு கைவிடப்பட்ட படகைக் கண்டறிந்து அதன் வழியாக தப்பிச்செல்கிறார். அவ்வாறு தப்பிச் செல்லும்போது தன்னுடன் அளவில் சிறியதாக உள்ள சில லில்லிபுட்டியன் விலங்குகளையும் கொண்டு செல்கிறார்.
# கலிவரின் பயணங்கள்

## கதை

### பாகம் இரண்டு: பிரோப்டிங்நாக்கிற்கு ஒரு பயணம்

;20 சூன் 1702 – 3 சூன் 1706  
கல்லிவர் விரைவில் மீண்டும் கப்பலில் புறப்படுகிறார். அட்வென்ச்சர் என்ற பாய்மரக் கப்பலானது புயலால் அடித்துச் செல்லப்படுகிறது. குடி நீரைத் தேடி தரைப்பகுதிக்குச் செல்லும்போது, கலிவரை அவரது தோழர்கள் வட அமெரிக்கக் கண்டத்தின் மேற்குக் கடற்கரையில் உள்ள ஒரு தீபகற்பத்தில் தனித்து விட்டுச் சென்றுவிடுகின்றனர்.  
பிரோப்டிங்நாக்கில் உள்ள புல் மரத்தைப் போல உயரமானது. அதைப்போல வே உயிரினங்களும் மிகப்பெரியவை. பின்னர் அவர் சுமார் 72 அடி (22 மீ) உயரமுள்ள ஒரு விவசாயியால் கண்டுபிடிக்கப்படுகிறார். அந்த இராட்சத விவசாயி கலிவரை வீட்டிற்கு எடுத்துச் செல்கிறார். அவரது மகளான கிளூம்டால்க்ளிச் கலிவரை கவனித்துக் கொள்கிறாள். விவசாயி கலிவரை ஒரு அபூர்வ உயிரினமாக கருதி பணத்திற்காக காட்சிப்படுத்துகிறார். காட்சிப்படுத்த தொடர்ந்து ஊர் ஊராக எடுத்துச் சென்றதனால் கலிவர் நோய்வாய்ப்படுகிறார். பின்னர் விவசாயி அவரை நாட்டின் அரசிக்கு விற்றுவிடுகிறார். கிளூம்டால்க்ளிட்ச் (கலிவரைக் காட்சிப்படுத்தும் போது தன் தந்தையுடன் வந்தவள்) அந்தச் சிறிய மனிதனைக் கவனித்துக்கொள்வதற்காக அரசியால் அரண்மனையில் வேலைக்கு சேர்த்துக்கொள்ளப்படுகிறாள். கலிவர் அவர்களின் பெரிய இருக்கைகள், படுக்கைகள், கத்திகள், முட்கரண்டிகள் போன்றவற்றை பயன்படுத்த முடியாத அளவுக்கு மிகச் சிறியவர் என்பதால், அரசி அவருக்காக பிரத்தியேகமாக ஒரு சிறிய வீட்டைக் கட்டும்படி கட்டளையிடுகிறார். இது அவரது "பயண பெட்டி" என்று குறிப்பிடப்படுகிறது.  
இராட்சத குளவிகளுடன் சண்டையிடுவது, குரங்கால் கூரைக்கு கொண்டு செல்லப்படுவது போன்ற சின்னசின்ன சாகசங்கள் நடக்கின்றன. இதற்கிடையில் அவர் பிரோப்டிங்நாக் மன்னருக்கு ஐரோப்பா பற்றி விளக்குகிறார். குறிப்பாக துப்பாக்கிகள், பீரங்கிகளைப் போன்றவற்றை ஐரோப்பாவில் பயன்படுத்துவதை கல்லிவரின் மூலமாக அறிந்த மன்னர் அதுகுறித்து மகிழ்ச்சியடையவில்லை. ஒரு கடலோரப் பயணத்தின்போது, கலிவர் வசிக்கும் பயணப் பெட்டியை ஒரு பெரிய கழுகு தூக்கிச் செல்கிறது. அது கல்லிவருடன் அந்தப் பெட்டியை கடலில் போட்டுவிடுகிறது. அவரை ஒரு கப்பலில் உள்ள மாலுமிகளால் மீட்கபட்டு இங்கிலாந்துக்கு அழைத்துச் செல்லப்படுகிறார்.
# கலிவரின் பயணங்கள்

## கதை

### பாகம் மூன்று: லாபுட்டா, பால்னிபார்பி, லுக்நாக், குளுப்டுப்டிரிப், யப்பானுக்கு பயணங்கள்

;5 ஆகத்து 1706 - 16 ஏப்ரல் 1710  
மீண்டும் கப்பல் பயண் மேற்கொள்கையில், கலிவரின் கப்பல் கடற்கொள்ளையர்களால் தாக்கப்படுகிறது. அதன்பிறகு அவர் இந்தியாவிற்கு அருகிலுள்ள ஒரு பாறைகள் நிறைந்த தீவுக்கு அருகில் சிக்கிக்கொள்கிறார். இசை, கணிதம், வானியல் ஆகிய கலைகளில் தீவிர ஆர்வம் கொண்ட ஒரு இராச்சியமான லாபுட்டா என்ற பறக்கும் தீவுவாசிகளால் அவர் மீட்கப்படுகிறார். தரையில் கிளர்ச்சியில் ஈடுபடும் நகரங்களை வழிக்கு கொண்டுவர படைகளைப் பயன்படுத்துவதற்குப் பதிலாக, அவற்றின் மீது பாறைகளை வீசுவதை லபுட்டா வழக்கமாகக் கொண்டிருந்தது.  
கலிவர், லாபுட்டாவில் இருந்து ஆட்சி செய்த பால்னிபார்பியில், அரசவையின் விருந்தினராக சுற்றுப்பயணம் மேற்கொண்டார். அங்கு அபத்தமான பல திட்டங்களை ஆராய்வதில் பெரும் செல்வமும் மனிதவளமும் வீனாக்கபடுவதைக் காண்கிறார். கலிவர் பின்னர் பால்னிபார்பியின் முக்கிய துறைமுகமான மால்டோனாடாவிற்கு அழைத்துச் செல்லப்படுகிறார். அங்கிருந்து அவரை யப்பானுக்கு அழைத்துச் செல்ல ஒரு வர்த்தகர் காத்திருக்கிறார்.  
பால்னிபார்பியின் தென்மேற்கே உள்ள கிளப்டுப்டிரிப் தீவுக்கு கல்லிவர் ஒரு குறுகிய காலப் பயணத்தை மேற்கொள்கிறார். கிளப்டுப்டிரிப் தீவில், அவர் ஒரு மந்திரவாதியின் இருப்பிடத்துக்குச் சென்று வரலாற்று கால நபர்களின் ஆவிகளுடன் வரலாற்றைப் பற்றி விவாதிக்கிறார். ஆவிகளில் யூலியசு சீசர், புருடஸ், ஓமர், அரிசுட்டாட்டில், ரெனே டேக்கார்ட், பியர் கேசெண்டி ஆகியோரை சந்திக்கிறார்.  
லுக்னாக் தீவில், அவர் இறப்பற்ற சிரஞ்சீவி மனிதர்களை சந்திக்கிறார். அவர்களுக்கு நித்திய இளமை என்னும் பேறு இல்லை. அதனால் முதுமையின் குறைபாடுகள் இருந்தன. மேலும் எண்பது வயதில் சட்டப்பூர்வமாக இறந்ததாக அவர்கள் கருதப்பட்டடனர்.  
பின்னர் கல்லிவர் யப்பானை அடைகிறார். கல்லிவர் தனது எஞ்சிய நாட்களை தன் வீட்டிலேயே தங்கிவிட வேண்டும் என்ற தீர்மானத்துடன் வீடு திரும்புகிறார்.
# கலிவரின் பயணங்கள்

## கதை

### பாகம் நான்கு: இயூனங்களின் நிலத்துக்கு ஒரு ஒரு பயணம்

சொந்த ஊரிலேயே இனி இருக்க வேண்டும் என்ற அவர் முதலில் எண்ணினார். கப்பலில் அறுவைசிகிச்சை நிபுணராக பணியாற்றுவதில் சலிப்பு ஏற்பட்டவராக இருந்த நிலையில், கலிவர் ஒரு வணிக கப்பலில் தலைவனாக கப்பல் வேலைக்கு வருகிறார். இந்தப் பயணத்தில், அவருக்கு எதிராக கப்பல் குழுவினர் கலகம் செய்கின்றனர். சிறிது காலம் அவரை அடக்கி வைத்திருந்த குழுவினர், அவர்கள் முதலில் எதிர்கொள்ளும் நிலத்தில் அவரை விட்டுவிட்டு, கடற்கொள்ளையர்களாக செயல்பட முடிவு செய்கிறார்கள். ஒரு நிலத்தில் தரையிறங்கும் அவர் அசிங்கமான காட்டுமிராண்டித்தனமான மனித உருவம் கொண்ட யாகூ என்ற உயிரினங்களை எதிர்கொள்கிறார். அவற்றிடம் வன்முறை கொண்ட எதிர்ப்புணர்வால் அச்சுறுத்தப்படுகிறார். சிறிது நேரத்திற்குப் பிறகு, அவர் பேசும் குதிரை இனமான இயூனங்களை சந்திக்கிறார். அவர்கள் அந்த நிலத்தின் ஆட்சியாளர்களாக உள்ளனர், அதே நேரத்தில் மனிதர்களை ஒத்த அருவருப்பான உயிரினங்கள் யாகூக்கள் என்று அழைக்கப்படுகின்றன.  
கல்லிவர் ஒரு குதிரையின் குடும்பத்தில் உறுப்பினராகி, இயூன்ம்கள் மற்றும் அவர்களின் வாழ்க்கை முறையைப் போற்றவும் அதைப் பின்பற்றவும் செய்கிறார். அவர்களின் வாழ்க்கை முறை மனிதரின் வாழ்க்கை முறையைவிட அறத்தில் மேம்பட்டதாக உணர்கிறார். இருப்பினும், இயூனங்களின் கூட்டமைப்பானது, ஒரு யாகுவான கலிவரால் தங்கள் நாகரீகத்திற்கு ஆபத்து என்றும், அவர் எங்கிருந்து வந்தாரோ அங்கேயே மீண்டும் நீந்தி செல்லவேண்டும் என்று கட்டளையிடுகிறனர். கலிவருக்கு அடைக்கலம் கொடுத்திருந்த, இயூனம், அவரை தனது வீட்டிற்கு அழைத்துச் சென்றார். கலிவர் புறப்படுவதுக்கு ஏதுவாக ஒரு படகை உருவாக்க அவருக்கு நேரம் அளிக்கப்படுகிறது. மற்றொரு ஆபத்தான பயணத்திற்குப் பிறகு, ஒரு போர்த்துகீசிய கப்பல் மூலம் அவரது விருப்பத்திற்கு மாறாக மீட்கப்படுகிறார். யாகூ என்று அவர் கருதும் கப்பல் தலைவர் பெட்ரோ டி மென்டெஸ் ஒரு புத்திசாலி, மரியாதையும், தாராள மனப்பான்மையும் கொண்டவர் என்பதைக் கண்டு அவர் கொண்டுகொள்கிறார்.  
இறுதியில் அவர் இங்கிலாந்தில் உள்ள தனது வீட்டிற்குத் திரும்புகிறார், ஆனால் மனிதர்களை "யாகூக்கள்" என கருதும் அவர் யாகூக்களுக்கு இடையில் வாழ்வதில் சமரசம் செய்து கொள்ள முடியாமல் தவிக்கிறார். தன் மனைவி உள்ளிட்ட குடும்பத்தாருடன் ஓட்டாமல் ஒரு தனிமனிதனாக மாறி, தனது வீட்டில் தங்கி, ஒரு நாளில் பல மணி நேரம் குதிரைகளுடன் தனது குதிரை லாயத்தில் கழித்து அவற்றுடன் பேசிக்கொண்டு வாழ்கிறார்.
# கலிவரின் பயணங்கள்

## தமிழ் மொழிபெயர்ப்பு

கலிவரின் பயணங்கள் புதினத்தை தமிழில் யூமா. வாசுகி மொழிபெயர்த்துள்ளார். அதன் முதற்பதிப்பு 2013 ஆம் ஆண்டு நியூ செஞ்சுரி புத்தக நிறுவனத்தால் வெளியிடப்பட்டது.
# கிள்ளியூர் வட்டம்

**கிள்ளியூர் வட்டம்**, தமிழ்நாட்டின் கன்னியாகுமரி மாவட்டத்தின் 6 வருவாய் வட்டங்களில் ஒன்றாகும். இவ்வருவாய் வட்டம், பத்மநாபபுரம் வருவாய் கோட்டத்தில் உள்ளது. இது பைங்குளம் மற்று மிடாலம் என 2 உள்வட்டங்களும், 26 வருவாய் கிராமங்களும் கொண்டது.
இவ்வட்டத்தின் வட்டாட்சியர் அலுவலகம் கிள்ளியூரில் இயங்குகிறது.  
மேலும் இவ்வட்டத்தில் உள்ள கிள்ளியூர் ஊராட்சி ஒன்றியத்தின் கொல்லஞ்சி, முள்ளங்கினாவிளை, மத்திக்கோடு, மிடாலம். நட்டாலம், பாலூர், திப்பிறமலை, இனயம்புத்தன்துறை என 8 கிராம ஊராட்சிகளைக் கொண்டுள்ளது.
# நரேந்திர தேவா வேளாண்மை மற்றும் தொழில்நுட்ப பல்கலைக்கழகம்

**நரேந்திர தேவா வேளாண்மை மற்றும் தொழில்நுட்ப பல்கலைக்கழகம் (Narendra Deva University of Agriculture and Technology)** இது 1975ஆம் ஆண்டில் நிறுவப்பட்ட இந்தியாவின் உத்தரப் பிரதேசத்தின் பைசாபாத்தில் உள்ள குமர்கஞ்சில் அமைந்துள்ள ஒரு பல்கலைக்கழகம் ஆகும். இதற்கு லக்னோ பல்கலைக்கழகத்தின் துணைவேந்தராக பணியாற்றிய அரசியல்வாதியும் கல்வியாளருமான நரேந்திர தேவாவின் பெயரிடப்பட்டது. இது அம்பேத்கர் நகர் மாவட்டம் மற்றும் ஆசம்கர் மாவட்டத்தில் உள்ள கல்லூரிகளையும், கோண்டா மாவட்டத்தில் ஒரு திட்டமிட்ட கல்லூரியையும் கொண்டுள்ளது.
# நரேந்திர தேவா வேளாண்மை மற்றும் தொழில்நுட்ப பல்கலைக்கழகம்

## வரலாறு

1974ஆம் ஆண்டு சனவரி 15 ஆம் தேதி பிரதமர் இந்திரா காந்தியால் பைசாபாத் அருகே மசோதாவில் அடிக்கல் நாட்டப்பட்டது. முதல் சிறப்பு அதிகாரியாக லட்சுமி நரேன் ராய் இருந்தார். 1974 அக்டோபரில் ஏ.எஸ்.ஸ்ரீவஸ்தவாவும், 1975 அக்டோபரில் முதல் துணைவேந்தர் ஏ. டி. பாண்டேவும் அவருக்குப்பின் இப்பதவிக்கு வந்தனர். அதே ஆண்டில் உத்தரப் பிரதேச அரசு பல்கலைக்கழகத்தின் பிரதான வளாகம் மசோதாவுக்கு பதிலாக பைசாபாத்தின் குமர்கஞ்சில் நிறுவ முடிவு செய்தது. பைசாபாத், நாகா, கிராம் ஸ்லாபி வித்யாலயா ஆச்சார்யா நகரில் ஒரு வாடகைக் கட்டிடத்தில் பல்கலைக்கழகம் செயல்படத் தொடங்கியது.  
மகாமாயா வேளாண் பொறியியல் மற்றும் தொழில்நுட்பக் கல்லூரி வேளாண் கல்லூரியில் வேளாண் பொறியியல் துறையை மேம்படுத்துவதன் மூலம் அம்பேத்கர்நகரில் 2002 இல் நிறுவப்பட்டது.
# நரேந்திர தேவா வேளாண்மை மற்றும் தொழில்நுட்ப பல்கலைக்கழகம்

## அரசியலமைப்பு கல்லூரிகள்

பல்கலைக்கழகத்தில் பின்வரும் உறுப்புக் கல்லூரிகள் உள்ளன:  
- வேளாண் கல்லூரி, குமர்கஞ்ச், பைசாபாத்
- மகாமாயா வேளாண் பொறியியல் மற்றும் தொழில்நுட்பக் கல்லூரி, அக்பர்பூர், அம்பேத்கர் நகர்
- மீன்வளக் கல்லூரி, குமர்கஞ்ச், பைசாபாத்
- மனையியல் அறிவியல் கல்லூரி, குமர்கஞ்ச், பைசாபாத்
- தோட்டக்கலை மற்றும் வனவியல் கல்லூரி, குமர்கஞ்ச், பைசாபாத்
- கால்நடை அறிவியல் மற்றும் கால்நடை பராமரிப்பு கல்லூரி, குமர்கஞ்ச், பைசாபாத்
- வேளாண் கல்லூரி, அசாம்கர்
# நரேந்திர தேவா வேளாண்மை மற்றும் தொழில்நுட்ப பல்கலைக்கழகம்

## ஆராய்ச்சி

- நரேந்திர தேவா வேளாண்மை மற்றும் தொழில்நுட்ப பல்கலைக்கழக விஞ்ஞானிகள் வெள்ளம் மற்றும் வறட்சி காலங்களில் பயிரிடக்கூடிய பல்வேறு நெல் வகைகளை உருவாக்கியுள்ளனர்.
# பரிட்சித்து தம்புரான் அருங்காட்சியகம்

**பரிக்ஷித் தம்புரான் அருங்காட்சியகம்** (*parikshith thampuran museum *) என்பது இந்தியாவின் எர்ணாகுளம் மாவட்டம், எர்ணாகுளம் டி.எச். சாலையில் உள்ள ஒரு அருங்காட்சியகம் ஆகும்.  
இந்த அருங்காட்சியகத்தில் உள்ள கேரளத்தின் 19 ஆம் நூற்றாண்டைச் சேர்ந்த எண்ணை ஓவியங்கள், தொன்மையான நாணயங்கள், செப்புச் சிலைகள், கற்சிலைகள், சுவர் ஓவியங்களின் மாதிரிகள், பெருங்கற்கால நினைவுச் சின்னங்கள் போன்றவை காட்சிக்கு வைக்கபட்டுள்ளன.
# நரேந்திர தேவா

**ஆச்சார்ய நரேந்திர தேவா** (*Acharya Narendra Deva*) (**தேவ்** அல்லது **தியோ**) (பிறப்பு: 1889 அக்டோபர் 30 - இறப்பு: 1956 பிப்ரவரி 19) இவர் இந்தியாவில் காங்கிரசு சோசலிசக் கட்சியின் முன்னணி கோட்பாட்டாளர்களில் ஒருவராவார். இவரது ஜனநாயக சோசலிசம் வன்முறை வழிமுறைகளை கொள்கை விஷயமாக கைவிட்டு சத்தியாகிரகத்தை ஒரு புரட்சிகர தந்திரமாக ஏற்றுக்கொண்டது.
# நரேந்திர தேவா

## காங்கிரசில் தேவா

பால கங்காதர திலகர் மற்றும் அரவிந்தர் ஆகியோரின் செல்வாக்கின் கீழ் தேவ் முதன்முதலில் தேசியவாதத்திற்கு ஈர்க்கப்பட்டார். ஒரு ஆசிரியராக இவர் மார்க்சியம் மற்றும் பௌத்த மதத்தில் ஆர்வம் காட்டினார். இவர் இந்தி மொழி இயக்கத்திலும் தீவிரமாக இருந்தார். 1934இல் காங்கிரசு சோசலிசக் கட்சி நிறுவப்பட்டதிலிருந்து ஒரு முக்கிய தலைவராக இருந்த இவர் சுதந்திரப் போராட்டத்தின் போது பல முறை சிறையில் அடைக்கப்பட்டார். இவர் சில சமயங்களில் உத்தரபிரதேச சட்டமன்ற உறுப்பினராகவும் இருந்தார். 1951 திசம்பர் 6, முதல் 1954 மே 31 வரை பனாரசு இந்து பல்கலைக்கழக துணைவேந்தராக பணியாற்றினார். நிர்வாக கவுன்சிலரும், மாநிலத்தின் முக்கிய கல்வியாளருமான நிர்மல் சந்திர சதுர்வேதி இவருக்கு உதவினார். பல்கலைக்கழக விரிவாக்கத்திற்கான பல திட்டங்களைத் தொடங்கினார்.  
நரேந்திர தேவ் வறுமை மற்றும் சுரண்டலை ஒழிக்க வேண்டும் என்று மார்க்சிய பொருள்முதல்வாத இயங்கியல் மூலம் மட்டுமல்ல, குறிப்பாக தார்மீக மற்றும் மனிதநேய அடிப்படையில் வாதிட்டார். "சமூக ஜனநாயகம் இல்லாமல் அரசியல் ஜனநாயகம் ஒரு மோசடி" என்று இவர் வலியுறுத்தினார். தேவ் விவசாயிகள் இயக்கத்தில் தீவிரமாக செயல்பட்டு அகில இந்திய கிசான் காங்கிரசின் தலைவராக பணியாற்றினார்.  
இவர் சோசலிசக் கட்சியுடனும் அதன் வாரிசான பிரஜா சோசலிசக் கட்சியுடனும் 1956 இல் இறக்கும் வரை தொடர்பு கொண்டிருந்தார்.
# நரேந்திர தேவா

## ஆளுமை

பிரதமர் ராஜீவ் காந்தி கூறினார்: "ஆச்சார்ய நரேந்திர தேவ் இந்தியாவின் மிகப் பெரிய மகன்களில் ஒருவர். தேசம் அவருக்கு பெரும் கடன்பட்டிருக்கிறது." நரேந்திர தேவ் வேளாண்மை மற்றும் தொழில்நுட்ப பல்கலைக்கழகம் 1975 ஆம் ஆண்டில் இவரது நினைவாக பெயரிடப்பட்டது. தேவ் காசி வித்யாபீடத்தில் பேராசிரியராகவும், லக்னோ பல்கலைக்கழகம் மற்றும் பனாரசு இந்து பல்கலைக்கழக துணைவேந்தராகவும் இருந்தார். 1956 பிப்ரவரி 19 இல் சென்னையில் தனது 67 வயதில் இறந்தார்.
# பிரதமர் கவனிப்பு நிதி

இந்தியாவில் கோவிட்-19 தொற்றுநோயைத் தொடர்ந்து, பிரதமரின் **குடிமக்கள் உதவி மற்றும் அவசரகால சூழ்நிலைகளில் நிவாரணம்** **(PM CARES Fund)** 28 மார்ச் 2020 அன்று உருவாக்கப்பட்டது. கொரோனா வைரசுத் தொற்று நோய் மற்றும் எதிர்காலத்தில் ஏற்படும் இது போன்ற தொற்றுநோய்களை கட்டுப்படுத்துதல் மற்றும் நிவாரண உதவிகளுக்கு இந்த நிதி பயன்படுத்தப்படும். அறக்கட்டளையின் தலைவர் பிரதமர், உறுப்பினர்கள்: உள்துறை, பாதுகாப்புத்துறை மற்றும் நிதி அமைச்சர்கள்.  
பிரதமர் கவனிப்பு நிதிக்கு சிறிய அளவிலான நன்கொடைகளும் ஏற்றுக்கொள்ளப்படும, குறைந்தபட்ச நன்கொடை ஆகும். நன்கொடைகளுக்கு வரி விலக்கு அளிக்கப்படுகிறது. இந்த நிதியானது பேரிடர் மேலாண்மை மற்றும் ஆராய்ச்சிகளுக்கும் பயன்படுத்தப்படும்.
# பிரதமர் கவனிப்பு நிதி

## நிதி

30 சூன் வரை பெறப்படும் நிதிக்கு இந்திய வருமானவரி சட்டம் 80G பிரிவின் கீழ் வரி விலக்குக்கு அளிக்கப்படும்.
# பிரதமர் கவனிப்பு நிதி

## பங்களிப்புகள்

இந்தியா நிலக்கரி நிறுவனம் (₹ 220 கோடி), ஓஎன்ஜிசி 300 கோடி) மேலும் பல முன்னணி நிறுவனங்கள் தங்களுடைய நன்கொடைகளை கொடுத்தனர்.
# பிரதமர் கவனிப்பு நிதி

## வரவேற்பு மற்றும் கேள்விகள்

பிரதமர் கவனிப்பு நிதி என்பது பிரதமரின் தேசிய நிவாரண நிதியில் (PMNRF) இருந்து வேறுபட்டது. புதியதாக பிரதமர் கவனிப்பு நிதி உருவாக்கப்பட்டதைத் தொடர்ந்து, பிரதமர் தேசிய நிவாரண நிதி இருக்கும்போது, இது ஏன் புதிதாக உருவாக்கப்பட்டது என எதிர்க்கட்சிகள் மற்றும் பல்வேறு அமைப்புகள் கேள்விகளை எழுப்பின. பிரதமர் தேசிய நிவாரண நிதி ஏன் பயன்படுத்தவில்லை, எந்தச் சட்டத்தின் கீழ் புதிய அறக்கட்டளை பதிவு செய்யப்பட்டது? இவ்வாறு பல கேள்விகள் ஏழுப்பட்டன.  
பிரதமர் கவனிப்பு நிதி உருவாக்கப்பட்டதும் பல போலியான கணக்குகள் வெளிவந்தது. தில்லி காவல்துறை ஒரு நபரை போலியான கணக்கு உருவாக்கியதற்காக வழக்கு பதிவு செய்தது.
# பி. ஆனந்த குமார்

**பி. ஆனந்த குமார்** (**P. Ananda Kumar) இவர்** ஒரு இந்திய தாவர மூலக்கூறு உயிரியலாளர் மற்றும் உயிரி தொழில்நுட்பவியலாளர் ஆவார்.
# பி. ஆனந்த குமார்

## கல்வி

தென்னிந்திய மாநிலமான ஆந்திராவின் குண்டூர் மாவட்டத்தின் தெனாலிக்கு அருகிலுள்ள குச்சிப்புடி என்ற சிறிய கிராமத்தில் பிறந்த முனைவர் குமார் உள்ளூர் எஸ்.கே.வி உயர்நிலைப் பள்ளி, வி.எஸ்.ஆர் மற்றும் என்.வி.ஆர் கல்லூரி, தெனாலி மற்றும் கர்னூலின் சிவர் ஜூபிலி அரசுக் கல்லூரி ஆகியவற்றில் படித்தார். திருப்பதி சிறீ வெங்கடேசுவர பல்கலைக்கழகத்தில் தாவரவியலில் முதுகலைப் பட்டம் பெற்றார். இவர் 1978இல் வேளாண் ஆராய்ச்சி சேவையில் சேர்ந்தார். ராஜமன்றியின் மத்திய புகையிலை ஆராய்ச்சி நிறுவனத்தில் தனது ஆராய்ச்சி வாழ்க்கையைத் தொடங்கினார்.
# பி. ஆனந்த குமார்

## தொழில்

குமார் 1979ஆம் ஆண்டில் புதுதில்லியில் உள்ள இந்திய வேளாண் ஆராய்ச்சி நிறுவனத்திற்குச் சென்று தாவர நைட்ரஜன் வளர்சிதை மாற்றத்தில் பணியாற்றத் தொடங்கினார். இவரது ஆராய்ச்சி பங்களிப்புகள் ஒளிமின்னழுத்த நைட்ரஜன் சுழற்சி ஒரு திறந்த செயல்முறை என்பதைக் கண்டறிய வழிவகுக்கிறது. நைட்ரேட் ரிடக்டேஸ் என்சைம் அதன் குறைக்கும் சக்தியை ஒளிமின்னழுத்தத்திலிருந்து பெறுகிறது என்பதை இவர் கண்டுபிடித்தார். இது பல தாவர உடலியல் வல்லுநர்களால் வீணான செயல்முறையாகக் கருதப்பட்டது. பயிர் இனங்களில் ஒளிமின்னழுத்த அம்மோனியா ஒருங்கிணைப்பு குறித்த தனது ஆராய்ச்சிக்காக குமார் தாவர உடலியல் துறையில் முனைவர் பட்டம் பெற்றார். குமார் 1991 மற்றும் 1992ஆம் ஆண்டுகளில் ஜெர்மனியின் ஹானோவர் பல்கலைக்கழகத்தில் அலெக்சாண்டர் வான் ஹம்போல்ட் சக ஊழியராகப் பணியாற்றினார். நைட்ரேட் குறைப்பை ஒளிச்சேர்க்கை எலக்ட்ரான் போக்குவரத்துடன் இணைப்பதற்காக நீலப்பச்சைப்பாசியியல் நைட்ரேட் குறைப்புக்கான பசுங்கனிகம் இலக்கு அடையப்பட்டது.
# பி. ஆனந்த குமார்

## தொழில்

### உயிரி தொழில்நுட்பவியல்

மூலக்கூறு உயிரியலில் அனுபவத்தைப் பெற்ற குமார், இந்திய வேளாண் ஆராய்ச்சி நிறுவனத்தின் உயிரி தொழில்நுட்ப மையத்தில் பூச்சி எதிர்ப்பிற்கான டிரான்ஸ்ஜெனிக் பயிர்களில் பணியாற்றத் தொடங்கினார். இவர் மரபணு கத்திரிக்காயை உருவாக்கி 1995இல் கள சோதனை செய்தார். புரத சுத்திகரிப்பு மற்றும் பருத்தி, ராகி மற்றும் கத்திரிக்காயின் செயல்பாட்டு மரபியல் ஆகிய துறைகளிலும் பணியாற்றினார்.
# சூரிய-ஐதரசன் ஆற்றல் சுழற்சி

**சூரிய-ஐதரசன் ஆற்றல் சுழற்சி** *(Solar–hydrogen energy cycle)* என்பது சூரிய சக்தியில் இயங்கும் மின்பகுப்பியைப் பயன்படுத்தி தண்ணீரை ஐதரசன் மற்றும் ஆக்சிசனாக மாற்றுகின்ற வகை ஆற்றல் சுழற்சியாகும். இவ்வாறு உற்பத்தி செய்யப்படும் ஐதரசன் மற்றும் ஆக்சிசன் வாயுக்கள் சேகரிக்கப்பட்டு சூரிய ஒளி கிடைக்காதபோது மின்சாரம் தயாரிக்க எரிபொருள் மின்கலத்தால் பயன்படுத்தப்படுகின்றன .
# சூரிய-ஐதரசன் ஆற்றல் சுழற்சி

## செயல்பாட்டு

ஒளிமின்னழுத்த அமைப்புகள் சூரிய ஒளியை மின்சாரமாக மாற்றுகின்றன. கிடைக்கும் மின்சாரம் நுகர்வுக்குப் பின்னரும் அதிகமாக எஞ்சியிருந்தால் அம்மின்சாரம் கணினியுடன் இணைக்கப்பட்ட சாதனங்களால் கடத்தப்பட்டு இச்சுழற்சியில் ஒரு மின்பகுப்பியை இயக்கப் பயன்படுத்தப்படுகிறது. இந்த மின்பகுப்பி தண்ணீரை ஐதரசனாகவும் ஆக்சிசனாகவும் மாற்றுகிறது. இந்த வாயுக்கள் சேகரிக்கப்பட்டு சூரிய ஒளி கிடைக்காதபோது மின்சாரம் தயாரிக்க எரிபொருள் மின்கலத்தால் பயன்படுத்தப்படுகின்றன . இதேபோல நுண்படிக சிலிக்கன் மென்படல சூரிய மின்கலங்களையும் , ஒளிமின்னழுத்த சூரிய மின்கலங்களைப் பயன்படுத்தியும் இணைத்துக் கொள்ளலாம். இத்தகைய சூரிய சக்திகள் ஐதரசன் உற்பத்திக்காக 1972 ஆம் ஆண்டு முதலே இணைக்கப்பட்டு பயன்படுத்தப்பட்டு வருகின்றன . இவை சூரிய ஒளியை நேரடியாக இரசாயன சக்தியாக மாற்றும் திறன் கொண்டவையாகும்
# சூரிய-ஐதரசன் ஆற்றல் சுழற்சி

## ஐதரசன் அயோடைடின் பயன்

இந்த சுழற்சியில் பயன்படுத்தப்படும் எரிபொருளான நீருக்கு மாற்றாகப் பயன்படுத்த ஐதரசன் அயோடைடின் நீரிய கரைசல் எரிபொருளாக முன்மொழியப்பட்டது. ஐதரசன் அயோடைடுவைப் பிரிப்பது தண்ணீரைப் பிரிப்பதை விட எளிதானது ஆகும். ஏனெனில் அதன் கிப்சு சிதைவுக்கான ஆற்றல் மாற்றம் குறைவாக உள்ளது. எனவே சிலிக்கான் ஒளிமின்னழுத்த மின்வாய்கள் ஐதரசன் அயோடைடை ஐதரசன் மற்றும் அயோடினாக எந்த வெளிப்புற சார்பும் இல்லாமல் சிதைக்க முடிகிறது.
# சூரிய-ஐதரசன் ஆற்றல் சுழற்சி

## நன்மைகள்

- இந்த சுழற்சியில் இருந்து வெளியேறுவது தூய்மையான நீர் மட்டுமே என்பதால் சூரிய-ஐதரசன் ஆற்றல் சுழற்சி மாசு ஏதுமில்லாத ஒரு சுழற்சியாக கருதப்படுகிறது.
# குந்தன் சிங் குஷ்

**தாக்கூர் குந்தன் பால் சிங் குஷ்** (**Thakur Kundan Pal Singh Kush** ) (1881-1967)இவர் ஒரு ஆர்ய சமாஜத்தைப் பரப்புவரும் மற்றும் ஆசிரியராக இருந்தார். 1928 இல் இந்தியாவின் உத்தரப்பிரதேசத்தின் முசாபர்நகரில் இருந்து இவர் பிஜி திவுக்கு வந்தார். இவர் முதலில் நவுசோரியில் உள்ள தர்மசாலா பள்ளியில் கற்பித்தார். பின்னர் இவர் 1929இல் உனிமோனோ ஆர்ய சமாஜப் பள்ளியை நிறுவி அதன் தலைமை ஆசிரியரானார். 1939 ஆம் ஆண்டில் லூடோகாவுக்கு அருகிலுள்ள குருகுல தொடக்கப்பள்ளி, லூடோக்காவின் சவேனியில் உள்ள ஆர்ய சமாஜப் பெண்கள் பள்ளி, 1940 முதல் 1945 வரை சுவாவில் உள்ள சுவாமி சாரதானந்தா நினைவுப் பள்ளி, ராவில் உள்ள உனிகவிகலோவா ஆர்ய சமாஜப் பள்ளி உள்ளிட்ட பல ஆர்ய சமாஜப் பள்ளி மற்றும் சுவாவிற்கு அருகிலுள்ள வீசாரி தொடக்கப்பள்ளி போன்ற பள்ளிகளில் கற்பித்தார் .  
ஆர்ய சமாஜம் உருவாகி 100 ஆவது ஆண்டு நிறைவைக் கொண்டாடும் ஆர்ய சமாஜ நூற்றாண்டு வெளியீடு, குஷின் திறன்களைப் பற்றி பின்வரும் அறிக்கையை வெளியிட்டது:  
<blockquote> தாக்கூர் குந்தன் குஷ் 1928இல் ஆசிரியராக பிஜித் தீவுக்கு வந்தார். ஆர்ய சமாஜத்தில் முனைப்புடன் பணியாற்றினார். அவர் விவாதங்களை நடத்தி, சொற்பொழிவு செய்தார். அவரது தர்க்கமும் வாதங்களை முன்வைக்கும் முறையும் உண்மையில் மிகவும் அற்புதமானவை மற்றும் கருத்துக்கு தகுதியானவை. </blockquote>  
எவ்வாறாயினும், பிஜி அரசாங்கம் இவரது நடவடிக்கைகள் குறித்து மிகவும் கவலை கொண்டது. அது பள்ளி குழந்தைகளுக்கு கற்பிப்பதற்கான இவரது உடற்தகுதி குறித்து பலமுறை விசாரித்தது. இவரை ஒரு பள்ளியின் கட்டுப்பாட்டிலிருந்து நீக்கியது. இவரது கற்பித்தல் உரிமத்தை தற்காலிகமாக இடைநிறுத்தியது. மேலும் இவரது அஞ்சலை தணிக்கை செய்தது. குறிப்பாக இவர் இறக்குமதி செய்தத ஆர்ய சமாஜ இலக்கியம்.  
மதம் மற்றும் மத தொழிற்சங்க முயற்சிகளுக்குப் பின்னால் குஷ் பிரதான சக்தியாக இருந்தார். 1930 சூன் 29 அன்று நவுசோரியில் நடந்த இந்து மகா சபையின் கூட்டத்தில், குஷ் தலைவராகத் தேர்ந்தெடுக்கப்பட்டார். கூட்டத்தில் நிறைவேற்றப்பட்ட தீர்மானங்கள் இந்துக்கள் தங்களை ஒழுங்கமைக்கவும், உணவு தொடர்பான இந்து தர்மத்தின் போதனைகளை பின்பற்றவும், போட்டி செய்தித்தாளை ( *விருத்தி* ) புறக்கணிக்கவும் கேட்டுக்கொண்டன. தனது மத முயற்சிகளின் ஒரு பகுதியாக, குஷ் தனிமைப்படுத்தப்பட்ட முஸ்லிம்களிடையே வீடு வீடாகச் சென்றார். மேலும் இவர் மற்றவர்களுடன் காவல்துறையினரால் பிரச்சனையாளர்களாக முத்திரை குத்தப்பட்டார்.  
1930களில், சுவாவில் உள்ள சமபுலா இந்தியப் பள்ளியின் ஆசிரியராக இருந்த குஷ் பதவி நீக்கம் செய்யப்பட்டார். பள்ளி குழுவில் ஆரிய சமாஜ செல்வாக்கை முஸ்லிம் மற்றும் கிறிஸ்தவ பெற்றோர்கள் ஆட்சேபித்தபோது, அரசாங்கம் அதன் நிர்வாகத்தை ஏற்றுக்கொண்டது.  
குஷ் ஆர்ய சமாஜத்தின் கொள்கைகளைப் பின்பற்றி விதவைகளின் திருமணத்தை ஆதரித்தார். இவரே ஒரு விதவையான சிவா பாயை மணந்தார். மேலும் உஷா, உமா மற்றும் நரேந்திரன் என்ற மூன்று குழந்தைகளைப் பெற்றார். 1967ஆம் ஆண்டில் லவுடோகாவில் இறக்கும் வரை இவர் சுவாவில் தனது மதப் பணிகளைத் தொடர்ந்தார்.
# கூடூரு வெங்கடாசலம்

**கூடூரு வெங்கடாசலம் (Guduru Venkata Chalam)** (1909-1967) ஜி.வி.சலம் என்றும் அழைக்கப்படும இவர் ஓர் இந்திய ஆர்வலர் மற்றும் விவசாய விஞ்ஞானி ஆவார். இவர் 1967இல் பத்மசிறீ விருதினைப் பெற்றார். .
# கூடூரு வெங்கடாசலம்

## ஆரம்ப ஆண்டுகளில்

வெங்கடாச்சலம் 1909 ஆம் ஆண்டில் இந்தியாவின் ஆந்திராவின் மையப்பகுதியில் உள்ள குடிவாடா என்ற ஊரில் ஒரு வசதியான குடும்பத்தில் பிறந்தார். தந்தை இறக்கும் போது, வெங்கடாச்சலத்திற்கு எட்டு வயதுதான் ஆகியிருந்தது. ஒரு காந்தியவாதியும் மற்றும் ஒரு முன்னோடி சமூக சீர்திருத்தவாதியுமான, இவரது தந்தைவழி மாமா கூடூரு ராமச்சந்திர ராவ் அவர்களால் வளர்க்கப்பட்டா. இவர் 1917 ஆம் ஆண்டில் முதல் ஆதி மகாராஜன சபையை 'தீண்டத்தகாத' சாதிகள், மாலாக்கள் மற்றும் ஆந்திராவின் மடிகாக்களின் விடுதலைக்காக அழைத்தார்.  
வெங்கடாச்சலம் தனது ஆரம்பக் கல்வியை குடிவாடா மற்றும் ராஜமன்றியில் பெற்றார். பின்னர் காக்கிநாடாவில் உள்ள பி. ஆர். இராஜா கல்லூரியில் இளங்கலை படிப்பைத் தொடர்ந்தார்.
# கூடூரு வெங்கடாசலம்

## சமூக சீர்திருத்தவாதி

இவரது மாமாவால் ஈர்க்கப்பட்ட வெங்கடாச்சலம் விரைவில் சமகால சமூக சீர்திருத்தங்களில் ஈடுபட்டார். மேலும் சாதி, மதம் மற்றும் மதத்தை மீறி ஒரு சமத்துவ சமுதாயத்தை நிறுவுவதை இலக்காகக் கொண்ட ஒரு சமூகத்தின் (சோடாரா 'சமாஜம்' என அழைக்கப்படும்) ஒரு முன்னணி உறுப்பினரானார்.
# கூடூரு வெங்கடாசலம்

## சுதந்திர போராளி

வெங்கடாச்சலம் தேசபக்தி ஆர்வத்தால் ஈர்க்கப்பட்டு பிரித்தானிய காலனித்துவ ஆட்சியில் இருந்து விடுபடுவதற்கான தேசிய போராட்டத்தில் தன்னை ஈடுபடுத்திக் கொண்டார். ஒரு பட்டதாரி மாணவராக, வெங்கடாச்சலம் காவல்துறையினரால் ‘பிரித்தானிய எதிர்ப்பு’ தேசத்துரோகத்திற்காக சிறை பிடிக்கப்பட்டு 14 மாதங்கள் அப்போதைய இந்தியாவின் சென்னை மாகாணத்தில் வேலூர் சிறையில் அடைக்கப்பட்டார்.